《望首阳山》
清代·杨宾

垂鞭信马蹄，平沙入孤竹。孤竹传者谁，二子伯与叔。

让国久无家，东海留芳躅。岂至采薇时，不食还乡曲。

而以首阳名，专号兹山麓。清风讵可攀，庙貌随时俗。

俎豆纵千秋，不饱他人粟。我来大道旁，日暮仍驰逐。

安得拜衣冠，细摸残碑读。

作者简介：（1650—1720）浙江山阴人，字可师，号耕夫，晚号大瓢山人。为人作幕。其父坐事长流宁古塔，请代父戍不许，与弟先后出塞省父。习其地理沿革、山川道里、风土人情，著《柳边纪略》，为世所称。另有《晞发堂集》、《杨大瓢杂文残稿》。